**Jokioisten Museorautatie** (lyh. **JMR**) sijaitsee Jokioisten ja Humppilan kuntien alueella Lounais-Hämeessä. Se on Suomen ainoa nykypäiviin säilynyt yleiselle henkilö- ja tavaraliikenteelle avoinna ollut kapearaiteinen rautatie. Alun alkaen rautatie yhdisti Humppilan ja Forssan. Nykyään se on elävä museorautatie.

Jokioisten Museorautatie käsittää 14 kilometrin mittaisen kapearaiteisen rautatien (raideleveys 750 mm) Jokioisista Humppilaan. Höyryveturivetoiset museojunat liikennöivät tällä rataosuudella sunnuntaisin kesäkuun alusta elokuun loppuun. Muina aikoina ajetaan tilausjunaliikennettä. 
Kesäisin kun radalla ei ole tilaus- tai museojunaliikennettä on Minkiön asemalta vuokrattavissa kahden kokoisia resiinoja, joilla vieraat voivat vapaasti liikkua rautatiellä koko sen mitalla.

Museorautatien Minkiön asemalla on kapearaidemuseo, jonne on koottu kapearaiteista veto- ja vaunukalustoa eri puolilta Suomea.

Museorautatietä pyöritetään vapaaehtoistyöllä, ja kaikki toiminta tapahtuu Museorautatieyhdistys ry:n kautta. Radan, radan maapohjan, asema-alueet ja rakennukset ja pääosan kalustosta sen sijaan omistaa Jokioisten Museorautatie Oy.

Historia
--------

Jokioisten rautatie avattiin vuonna 1898, ja se kulki Humppilan rautatieasemalta Jokioisten kautta Forssaan. Henkilöliikenne radalla lakkautettiin vuonna 1954 ja tavaraliikenne 1974. Rautatiestä purettiin seitsemän kilometrin osuus Forssasta Jokioisten asemalle vuoden 1974 aikana. Vuonna 1975 rautatieyhtiö purki kahdeksan kilometrin osuuden Minkiöltä Humppilaan.

Toimintansa Museorautatieyhdistys aloitti vuonna 1969 Veturien Ystävät ry:n (Suomen rautatiehistoriallinen seura ry vuodesta 1975) kapearaidejaoksena. Vuonna 1971 jaos irtautui itsenäiseksi yhdistykseksi nimellä Museorautatie Forssa - Humppila ry. Museojunaliikennöinnin yhdistys aloitti vuonna 1971, tuolloin Forssan ja Humppilan välillä. Jokioisten rautatien vuonna 1974 tapahtuneen lakkauttamisen jälkeen museoliikenne oli muutaman vuoden seisahduksissa. Museoliikenne aloitettiin uudelleen vuonna 1978, tuolloin Minkiön ja Jokioisten välillä ja ensimmäistä kertaa omalla radalla. Yhdistyksen nimi vaihtui nykyiseksi Museorautatieyhdistykseksi vuonna 1979.

Vuosien 1992–1994 aikana osuus Minkiö–Humppila rakennettiin uudelleen alkuperäiselle paikalleen. Minkiön pieni seisakelaituri on kehittynyt merkittävästi Jokioisten Museorautatien ja Kapearaidemuseon toiminnan ansiosta.

Veturinkuljettajina toimivat aluksi VR:n veturinkuljettajat, mutta vuodesta 1994 alkaen on yhdistys kouluttanut kaikki kuljettajansa. Myös lämmittäjäkoulutus sekä muiden liikennetehtävien koulutus toteutetaan itse.

Vuonna 2002 Minkiölle valmistui lämmitettävä korjaamorakennus, joka mahdollisti laajamittaisen kaluston kunnostuksen ympäri vuoden.

Humppilaan siirrettiin entinen Riipan asemarakennus nykyisen Kokkolan alueelta joulukuussa 2018. Asemarakennus oli tarkoitus siirtää museorautatielle jo lokakuussa 2018, mutta Siirto peruuntui paikallisen kotiseutuyhdistyksen valituksen takia. Valitus kuitenkin peruttiin, ja asemaa päästiin siirtämään pari kuukautta alkuperäisestä aikataulusta. Rakennus kunnostettiin ja entisöitiin kevään 2019 aikana.

Kalusto
-------

Schöma torijunan veturina Kermalassa
*Pääartikkeli: Jokioisten Museorautatien kalusto*
Jokioisten Museorautatiellä on neljä ajokuntoista höyryveturia, dieselvetureita sekä paljon henkilö- ja tavaravaunukalustoa. Museorautatielle on siirretty runsaasti kapearaidekalustoa lakkautetuilta rataosuuksilta ympäri Suomen.

Rata
----

Rautatien nykyinen pituus on 14 kilometriä ja sen raideleveys on 750 mm. Radan pääteasemat ovat Humppila-Museorautatie ja Jokioinen. Näiden välissä sijaitsee Minkiön asema sekä useita pienempiä seisakkeita ja vaihteita. Radan suurin sallittu nopeus on 50 km/h.

Hankkeet
--------

Tulevaisuudessa on tarkoitus jatkaa rataa nykyiseltä Jokioisten asemalta entisen siirappivaihteen ohi Loimijoen rantaan, radan linjaus noudattaisi pääosin entisen Ferrarian raiteen linjausta entisen Loimijoen ylittävän rautatiesillan maatuille asti.

Kuvia
-----

* TU4 ja soravaunujaTU4 ja soravaunuja
* Deutz-kaivosveturiDeutz-kaivosveturi
* Uudenkaarlepyyn rautatien viimeinen alkuperäinen matkustajavaunu MinkiölläUudenkaarlepyyn rautatien viimeinen alkuperäinen matkustajavaunu Minkiöllä
* KVR:n matkustajavaunu kunnostettavana Minkiön konepajassa keväällä 2008KVR:n matkustajavaunu kunnostettavana Minkiön konepajassa keväällä 2008
* JMR:n Move21-dieselvetureita; äärimmäisenä oikealla Schöma-veturiJMR:n Move21-dieselvetureita; äärimmäisenä oikealla Schöma-veturi
* JMR:n pikkudieseleitä: Move4 "Lillan", KMN "Konna", Move4 "Killiäinen", ÄSR4 "Mummo".JMR:n pikkudieseleitä: Move4 "Lillan", KMN "Konna", Move4 "Killiäinen", ÄSR4 "Mummo".
* Entinen Lännen Tehtaat Oyj:n Säkylän tehtaiden Dv100 -veturi Humppilan varikolla.Entinen Lännen Tehtaat Oyj:n Säkylän tehtaiden Dv100 -veturi Humppilan varikolla.

Lähteet
-------

* M. Alameri, R. Kalliomäki, M. Nummelin, K. Ojanperä: *Jokioisten rautatie: 100 vuotta liikenteelle avaamisesta*, s. 132–140. Museorautatieyhdistys ry, 1998. ISBN 978-951-9138-04-6.
* Matti Bergström, Erkki Einola, Olavi Kilpiö: *Kapeat kiskot: Suomen yleiselle liikenteelle avatut yksityiset kapearaiteiset rautatiet*, s. 43–59. Jokioisten Museorautatie, Rautatiemuseo, Veturimuseo, 1993. ISBN 951-96543-1-3.

### Viitteet

1. ↑  Vuokraa oma resiina! *jokioistenmuseorautatie.fi*. Viitattu 4.12.2021.
2. ↑  Heidi-Maria Harju, Sari Vähäsarja: Yli 100-vuotiasta asemarakennusta oltiin viemässä Museorautatielle *Yle.fi uutiset*.  2.10.2018. Viitattu 2.10.2018.
3. ↑  Iina Kluukeri: Kotiseutuyhdistys perääntyi kiistassa vanhasta asemarakennuksesta *Yle.fi uutiset*.  25.10.2018. Viitattu 25.12.2018.
4. ↑  Tiina Kokko: Riipan asema saapui onnellisesti perille *Yle.fi uutiset*.  12.12.2018. Viitattu 14.12.2018.
5. ↑  Yli satavuotias asemarakennus matkasi 400 kilometriä uudelle kotiseudulleen ja nyt se on kuin uusi – "Voisin muuttaa tänne asumaan", Yle / Tiina Kokko, 9.6.2019, viitattu 5.8.2023
6. ↑  Rautatietekniikka 4-2013 lehti. Sivut 32-35

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Jokioisten museorautatie**.
* Jokioisten Museorautatien kotisivut
* Minkiön höyryfestivaali (Arkistoitu – Internet Archive), tietoja Jokioisten museorautateiden vetureista
* Jokioisten-Forssan rautatie 40-vuotias, Aamulehti, 11.12.1938, nro 334, s. 9, Kansalliskirjaston digitaaliset aineistot

  

Artikkeliin ei ole liitetty Wikidata-kohdetta.  
 Luo Wikidata-kohde.